Vazmeno bdijenje, Katedrala, 11. 04 2020.

*Poštovani i dragi oci nadbiskupi,*

*braćo svećenici i sestre redovnice, vi malobrojni sabrani u ovoj katedrali, sva moja predraga braćo i sestre u Kristu!*

Kako li je lijepo i svečano, glasom svećenika Domagoja, odjekivao našom katedralom *Vazmeni hvalospjev uskrsnoj svijeći*. I to na samome početku večerašnjeg bogoslužja, kojeg bismo svi trebali prihvatiti kao središnje liturgijsko slavlje cijele liturgijske godine. Zašto? Zato što je u samom srcu našeg vjerničkog spomena, kad osnažujemo iskustvo svoje vjere slaveći događaj Kristove smrti i uskrsnuća. Vazmeni hvalospjev, čuli ste, nije tek neka mala pjesmica, poetski izričaj pohvale vazmenim nastupajućim blagdanima, već, rekao bih, svojevrsna „Biblija u malom“. U njemu smo čuli spomen onih najznačajnijih istina i događaja našeg spasenja, kroz koje su nas malo poslije Hvalospjeva, u ponešto skraćenome obliku, vodila i noćašnja svetopisamska čitanja.

Jedna rečenica Hvalospjeva, i to baš ona koja prethodi njegovu završnom, molitvenom dijelu, izriče pohvalu onom najdubljem, najširem i najotajstvenijem dijelu kršćanske istine, kad veli: „Ovo je noć koja nebesko sa zemaljskim, božansko s ljudskim povezuje“. „I zato“ - nastavlja Hvalospjev, upravo zato i najviše zato, „primi sveti Oče našu žrtvu hvale“. Zato što smo združeni s Bogom, što nam kršćanska vjera najviše naviješta i progovara o toj najsretnijoj *istini našeg zajedništva s Bogom*, istini da nismo ostavljeni, sami, čak ni onda kad se nama, kao i na samom početku ljudske povijesti, učini da nam nitko nije potreban. I kad se nad nas nadvije tama grijeha, kad nam se učini da je ovaj, Božji i naš svijet tako različit od onog „obećanoga raja“, uvijek nam iznova pritječe Bog, da s nama ljudima obnovi *savez zajedništva*.

I upravo nam ova uskrsna noć doziva u pamet novi i vječni savez tog „božanskog i ljudskog“, koji se za nas ljude dogodio u Isusu Kristu. Ni noćas mi ne prestajemo slaviti otajstvo Božjeg utjelovljenja, jer nas je u njemu Bog obasjao svojom blizinom te je od početka nam navijestio još jedan prevažan dio, a to je naš pristup, naše uzdignuće k Božjem životu.

Tko bi očekivao da će Bog postati čovjekom? No, postao je! Tko bi očekivao da će u Jeruzalemu osuđeni Isus Nazarećanin, raspet i ukopan, uskrsnuti? Ali, uskrsnuo je!

Nekoliko smo puta u večerašnjem evanđelju čuli poziv: *Ne bojte se!* (Mt 28.5). Anđelov je poziv Mariji Magdaleni i drugoj Mariji, vidimo, sasvim osoban: „Vi se ne bojte!“ Poticaj je to i poziv utemeljen na *događaju* u koji su se one brzo mogle uvjeriti. Ima onih koji još strahuju, onih koje je Učiteljeva smrt ostavila posve zbunjenima i u strahu, ali prvi znak, tako očit i neposredan, već je tu: *Nije među mrtvima. Uskrsnuo je*. I odmah, dok su još bile na putu da odnesu radosnu vijest učenicima, dolazi još jedan *Ne bojte se!*, novi znak i novo očitovanje - *susret s uskrsnulim Isusom*. I upravo će se ta dva temelja ugraditi u iskustvo uskrsne vjere kroz čitavu kršćansku povijest: u njoj je uvijek *događaj* - navještaj i svjedočanstvo istine i potom *susret* – osobna vjera, prepoznavanje i prihvaćanje uskrsloga Krista kao svoga Spasitelja i Spasitelja svega svijata.

Braćo i sestre, u tom iskustvu želimo i ove uskrsne noći obnoviti svoju vjeru, odazivajući se, ne bilo kojem, već uskrsnom „Ne bojte se!“. Time mi samo ponizno ponavljamo zanos prvih vjerovjesnica uskrsnuća te zbora apostola i prvih Kristovih učenika. Imamo li snage za taj „Ne bojte se““, imamo li hrabrosti i povjerenja u iskustvima i životnim izazovima naše sadašnjice? Prizovimo k svojim srcima iskustva i zadivljujuće primjere Kristovih učenika i učenica kroz čitavu kršćansku povijest, na svim stranama svijeta, i ovdje u našem narodu i našim krajevima. Spomenimo se večeras i onih prvih stoljeća, kad je kršćanin, skriven i zarobljen u mračnim hodnicima katakombi. kad je u ruci držao malu uljanu svjetiljku, i kad je - zagledan u njezin, doduše slabašan, ali prodoran plamen, kao noćas i mi sabrani oko uskrsne svijeće – prepoznajemo u tom svjetlu-simbolu samoga Krista. Znali su i kršćani tih vremena da je Krist svjetlo koje razgoni životnu tamu; i onda kad su bili progonjeni i ubijani, u ta vremena, ili ona kasnija ili sadašnja, kad god su bili bez nekog vidljivoga temelja za sigurnost i nadu, kršćani su uvijek imali hrabrosti i pouzdanja ispisivati i svjedočiti istinu svoje vjere: *Christus, lux mundi - Krist, je svjetlo svijeta.*

Ne bojmo se, draga braćo i sestre, što je u nama nastanjeno ovo smrtno, prolazno i grješno. Zar sve to nije rasvijetlio Gospodin? Ali je u nama prisutna i „novost života“, onako kako nas u čitanju večeras poučava apostol Pavao, kod jasno veli da smo s Kristom „srasli po sličnosti smrti njegovoj“ te ćemo „očito srasti i po sličnosti njegovu uskrsnuću“ (Rim 6, 5).

Tu „sličnost“ s Kristom svaki je od nas odjenuo na svome krštenju. I u nama se, tako, kao i u Kristu, „sastaje smrt i život“, umiranje i uskrsnuće, „stari čovjek“, čiji grijehe odnosi Kristova smrt, i „novost života“, koja je u Kristu uskrsnućem već potpuno pobijedila, te je naše postojanje rasvijetlila istinom da naše „vrijeme i povijest nisu lijes naših obmana, već kolijevka uvijek nove budućnosti, mogućnost koja se pruža da prolazne trenutke ovoga života preobrazimo u sjeme vječnosti“ (Sv. Ivan Pavao II., *Dies Domini*, 84). Amen.

*Potom je na kraju slavlja čestitka i zahvala sljedećim tv i radio kućama:*

*Slavonska televizija (STV)*, a preuzimajući signal, i *Slavonskobrodska televizija*, *Plava vinkovačka televizija* (Studio Vinkovci), *Plava televizija* (Studio Virovitica) te *Hrvatski katolički radio*.